பொதுவாக நீதிமன்ற உத்தரவு அப்படியே அச்சுப்பிசகாமல் பின்பற்றப்படவேண்டும். ஆனால், மணல்கொள்ளை விஷயத்தில் மட்டும் அரசும், நீதிமன்றங்களும் கடுமையான உத்தரவை பிறப்பித்தாலும், மணல் கொள்ளையர்கள் அதை கொஞ்சமும் பொருட்படுத்திக்கொள்வதே இல்லை. இவ்வளவுக்கும், அரசு அனுமதிபெற்று நடத்தப்படும் குவாரிகளில்கூட ‘புல்டோசர்’ போன்ற கனரக வாகனங்களை மணல் எடுக்க பயன்படுத்தக்கூடாது என்று ஐகோர்ட்டு உத்தரவிட்டிருக்கிறது. ஆனால், மணல்கொள்ளை என்ற பெயரால், இப்போது ஆறுகளும், ஏரிகளும் கபளீகரம் செய்யப்படுகின்றன. இங்கெல்லாம் ஆழமாக தோண்டி அடி மணல் வரை எடுப்பதால், மழைக்காலத்தில் ஓடிவரும் தண்ணீர் வேகமாகப்போய் கடலில் கலந்து வீணாகிவிடுகிறது. உடனடியாக அனைத்து ஆறுகளிலும் மணல்கொள்ளை நடப்பதை தடுக்க அரசுத்துறைகள் துரிதமாக முடுக்கிவிடப்படவேண்டும்.